Bandet Jonah Blacksmith, der har dybe rødder i Thy, har sin helt egen lyd og sin helt egen charme og lune, uanset hvor det går på scenen. Det har de danske anmeldere også fundet ud af, for stjernerne bogstaveligt talt vælter ned over brødrene Alstrup og resten af ensemblet. For nylig inkasserede de fem stjerner for deres optræden på den københavnske festival Komos, og i denne weekend var det så både BT og Poplicks tur til at begejstres over koncerten på Tinderbox i Odense. - Med lune, nærvær og tyk dialekt stod bandet for en af de bedste koncerter på dette års festival, lyder det i anmeldelsen fra Poplick, der kvitterede med fem stjerner. BT's anmelder var tilsvarende forelsket og skrev: - Publikum nød smeden fra Thy, og de to brødre bjergtog deres publikum med smuk musik og særlige historier fra deres hjemstavn. Næste stop på sommerturnéen bliver Nibe Festival i den kommende uge, hvor de kan opleves på Reservatet-scenen fredag klokken 17. Herefter går turen til Canada, hvor Jonah Blacksmith skal spille tre koncerter på forskellige festivaler.

Opsummering:
De syv mand i bandet Jonah Blacksmith har indtil videre betaget og begejstret anmelderne på deres sommerturné.